4 in Indië dood toe hulle selfie wil neem | Netwerk24
Vier lede van ’n familie is die naweek in Indië dood toe ses van hulle vir ’n selfie geposeer het.
The Times of India berig ’n jong getroude paartjie het Saterdag saam met familielede in die water van die Pambar-reservoir in die dorp Marampatti vir die selfie geposeer, maar toe in die proses verdrink.
Die man en vrou is in September getroud en het by hul familielede gaan kuier, waarna hulle en van die familielede na die dam is, berig The Hindu.
Die man, vrou en vier familielede het in die water gaan staan sodat hulle ’n selfie kon neem, waarna die vrou en drie tieners verdrink het. Die man het daarin geslaag om sy suster te red, maar hy was te laat om sy vrou te red.
Die BBC berig die groep het hande vasgehou en was tot in hul middel in die water toe een van hulle gegly en die ander saamgetrek het.
Een van die seuns (14) het gegly en sy twee susters (18 en 19) saam met hom die water ingetrek, asook die pasgetroude vrou en die bruidegom se suster.
Daar is dikwels gevalle in Indië waar mense in fratsongelukke sterf terwyl hulle selfies neem.
Meer oor: Indië | Selfie | Wêreld | Sterfgevalle